b'\n_START_ARTICLE_\nQatar\n_START_SECTION_\nIstorie\n_START_PARAGRAPH_\nQatarul a fost \xc3\xaen trecut controlat de \xc8\x99eicii din Bahrain, dar \xc3\xaen 1867, a izbucnit un r\xc4\x83zboi \xc3\xaentre popor \xc8\x99i conduc\xc4\x83torii lor. Pentru a p\xc4\x83stra pacea \xc3\xaen Golful Persic, britanicii l-au instalat la conducere pe Muhammad ibn Thani al-Thani, membru a unei familii nobile din Qatar. \xc3\x8en 1893, turcii otomani au intrat \xc3\xaen Qatar, dar emiratul s-a opus cu succes. \xc3\x8en 1916, emirul a fost de acord ca \xc3\xaentregul Qatarul s\xc4\x83 devin\xc4\x83 un protectorat britanic._NEWLINE_\xc8\x9ai\xc8\x9beiul a fost descoperit \xc3\xaen Qatar \xc3\xaen 1940, aduc\xc3\xa2nd bog\xc4\x83\xc8\x9bie \xc8\x9b\xc4\x83rii \xc3\xaen anii \'50 \xc8\x99i \'60. Aproximativ 85% din veniturile Qatarului provin din exporturi de \xc8\x9bi\xc8\x9bei. Locuitorii Qatarului au cele mai mari venituri pe cap de locuitor din lume. \xc3\x8en 1971 Qatar a fost la un pas de a deveni parte a Emiratelor Arabe Unite, dar at\xc3\xa2t Qatar c\xc3\xa2t \xc8\x99i Bahrain s-au \xc3\xaempotrivit fuziunii \xc8\x99i au format state independente. _NEWLINE_Qatar a permis for\xc8\x9belor interna\xc8\x9bionale s\xc4\x83 foloseasc\xc4\x83 regiunea ca baz\xc4\x83 militar\xc4\x83 \xc3\xaen timpul r\xc4\x83zboiului din Golful Persic din 1991. \xc3\x8en 1994, Qatar a semnat un pact de ap\xc4\x83rare cu Statele Unite, devenind al treilea stat din Golf care a f\xc4\x83cut acest lucru. _NEWLINE_\xc3\x8en iunie 1995, Prin\xc8\x9bul Hamad bin Khalifa al-Thani l-a detronat pe tat\xc4\x83l s\xc4\x83u, principalul motiv invocat fiind c\xc4\x83 regele r\xc4\x83m\xc4\x83sese \xc3\xaen urm\xc4\x83 cu reformele economice ale \xc8\x9b\xc4\x83rii. Noul emir a desfiin\xc8\x9bat cenzura presei \xc8\x99i a instituit alte reforme liberale, inclusiv alegeri democratice \xc8\x99i dreptul la vot al femeilor (1999). _NEWLINE_\xc3\x8en Qatar se afl\xc4\x83 sediul televiziunii arabe Al Jazeera, extrem de popular\xc4\x83 \xc8\x99i controversat\xc4\x83 televiziune prin satelit. _NEWLINE_Qatar a prezentat prima sa constitu\xc8\x9bie la 9 iunie 2005; aceasta garanteaz\xc4\x83 libertatea de exprimare, de \xc3\xaentrunire \xc8\x99i religie \xc8\x99i pune bazele unui parlament cu 45 de locuri. Treizeci dintre aceste locuri vor fi ocupate prin alegeri democratice, iar emirul va numi deputa\xc8\x9bii pentru locurile r\xc4\x83mase.\n_START_SECTION_\nGeografie\n_START_PARAGRAPH_\nQatarul este constituit dintr-o c\xc3\xa2mpie de\xc8\x99ertic\xc4\x83 u\xc8\x99or v\xc4\x83lurit\xc4\x83.\n_START_SECTION_\nEconomie\n_START_PARAGRAPH_\nDe la descoperirea \xc8\x9bi\xc8\x9beiului \xc3\xaen 1940, \xc8\x99i, \xc3\xaendeosebi dup\xc4\x83 1950, economia Qatarului s-a bazat, preponderent, pe produc\xc8\x9bia \xc8\x99i exportul acestei resurse. Vulnerabilitatea economiei la fluctua\xc8\x9biile de pre\xc8\x9buri ale petrolului, precum \xc8\x99i resursele petroliere limitate au schimbat optica guvernului, Qatarul \xc3\xaencep\xc3\xa2nd s\xc4\x83 exploateze rezervele \xc3\xaensemnate de gaze naturale, precum \xc8\x99i sa promoveze investi\xc8\x9biile \xc3\xaen sectoarele nonpetroliere ale economiei. Resursele de gaze naturale situeaz\xc4\x83 Qatarul pe locul trei \xc3\xaen lume, dup\xc4\x83 Rusia \xc8\x99i Iran._NEWLINE_Uria\xc8\x99ul rezervor de gaze neasociate din nord continu\xc4\x83 s\xc4\x83 atrag\xc4\x83 investitori majori din \xc8\x9b\xc4\x83rile dezvoltate. C\xc3\xa2mpul de gaze "Nord" al Qatarului a fost descoperit \xc3\xaen 1971 \xc8\x99i se constituie \xc3\xaen cel mai mare rezervor de gaze naturale neasociate din lume; rezervele descoperite sunt apreciate la aproximativ 164 miliarde barili de \xc8\x9bi\xc8\x9bei ceea ce reprezinta 20% din totalul mondial \xc8\x99i exprim\xc4\x83 suficien\xc8\x9ba de produc\xc8\x9bie \xc3\xaen domeniu pe un termen de 200 de ani. C\xc3\xa2mpul de Nord acoper\xc4\x83 o suprafa\xc8\x9b\xc4\x83 de 6000 kmp care se subscrie, \xc3\xaen cea mai mare parte, apelor teritoriale ale Statului Qatar._NEWLINE_Qatarul a \xc3\xaenregistrat constant \xc3\xaen ultimii ani unul din cele mai inalte ritmuri de dezvoltare din lume, acesta ating\xc3\xa2nd, \xc3\xaen 2007, 26,1%. Cre\xc5\x9fterea rapid\xc4\x83 a economiei, raportat\xc4\x83 la o popula\xc8\x9bie de circa 180.000 qatarezi a f\xc4\x83cut ca Statul Qatar sa aib\xc4\x83 unul din cele mai mari venituri pe cap de locuitor in lume. \xc3\x8en 2013, conform CIA World Factbook, Qatarul era pe locul 9 \xc3\xaen lume printre \xc8\x9b\xc4\x83ri dup\xc4\x83 nivelul PIB per cap de locuitor, \xc8\x99i aproximativ 14% din familii erau milionare. \xc3\x8en iunie 2013 rata \xc8\x99omajului \xc3\xaen Qatar era de 0,1%.\n_START_SECTION_\nC\xc4\x83l\xc4\x83torii de afaceri \xc8\x99i munca \xc3\xaen Qatar\n_START_PARAGRAPH_\nCet\xc4\x83\xc8\x9benii rom\xc3\xa2ni nu pot intra pe teritoriul Statului Qatar \xc3\xaen baza unui pa\xc8\x99aport temporar, deoarece autorit\xc4\x83\xc8\x9bile qatareze nu-l recunosc ca document de c\xc4\x83l\xc4\x83torie._NEWLINE_Viza de intrare (permisul de munc\xc4\x83) pentru persoanele din Rom\xc3\xa2nia angajate cu contract de munc\xc4\x83 \xc3\xaen Qatar se ob\xc8\x9bine, \xc3\xaen prealabil, de angajatorul qatarez, \xc3\xaen baza documentelor solicitate de la viitorul angajat rom\xc3\xa2n (curriculum vitae, copie a pa\xc8\x99aportului rom\xc3\xa2nesc, certificat de cazier judiciar, certificat medical)._NEWLINE_Activitatea lucrativ\xc4\x83 pentru str\xc4\x83ini este reglementat\xc4\x83 de Legea muncii, angajatul fiind obligat s\xc4\x83 respecte cu stricte\xc8\x9be condi\xc8\x9biile contractuale._NEWLINE_P\xc4\x83r\xc4\x83sirea \xc8\x9b\xc4\x83rii de c\xc4\x83tre angajatul str\xc4\x83in sau schimbarea locului de munca \xc3\xaen Qatar se pot face numai cu acordul scris al angajatorului.\n_START_SECTION_\nTurism\n_START_PARAGRAPH_\nCea mai important\xc4\x83 atrac\xc8\x9bie a Qatarului este \xe2\x80\x9cInsula Perla\xe2\x80\x9d la care se poate ajunge \xc3\xaen doar cinci minute cu barca. Marginit\xc4\x83 de plaje cu nisip fin, insula este o oaz\xc4\x83 de lini\xc8\x99te. Turi\xc8\x99tii \xc8\x99i localnicii inchiriaz\xc4\x83 b\xc4\x83rci tradi\xc8\x9bionale sau se relaxeaz\xc4\x83 la soare, \xc3\xaen cafenele pe malul m\xc4\x83rii sau \xc3\xaen restaurante cu specific marin.'